蒙訓
作者：楊簡
朝代：宋

paragraphs: 父母生子身，身是父母箇。
如何却言我，言我大不可。
父母在此坐，子則不敢坐。
不坐乃當然，父母如天大。
男兒立父旁，女兒立母旁。
男兒拱手立，女兒斂衣裳。
捧盥兼灑掃，將茶及奉湯。
言語須低軟，依前立正方。
兄姊惟恭敬，弟妹常愛慈。
飲食先尊長，不敢遽有之。
尊長若嗔我，嗔我是愛我。
欲我爲君子，所以約束我。
語話須誠實，步履學疎遲。
頭容常正直，四體莫邪欹。